Nov J – Baptistekerk Kemptonpark
On November 23, 2013 By baptistekerkkemptonparkIn Rebelsheid
‘Dít is wat gebeur as ‘n mens God onttroon en jouself die middelpunt wil maak: jy vergeet jou verantwoordelikhede teenoor ander; jy misbruik hulle besittings en selfs hulle liggame om jouself te dien’ (Barrett, aangehaal in New Bible Commentary, p.1018). So klink Paulus se beskrywing hiervan:
“28 En omdat hulle dit nie die moeite werd geag het om God in erkentenis te hou nie, het God hulle oorgegee aan ‘n slegte gesindheid, om te doen wat nie betaam nie: 29 hulle is vervul met allerhande ongeregtigheid, hoerery, boosheid, hebsug, ondeug; vol nydigheid, moord, twis, bedrog, kwaadaardigheid; 30 nuusdraers, kwaadsprekers, haters van God, geweldenaars, trotsaards, grootpraters, uitvinders van slegte dinge, ongehoorsaam aan die ouers; 31 onverstandig, ontrou, sonder natuurlike liefde, onversoenlik, onbarmhartig, 32 mense wat al ken hulle die verordening van God goed, dat die wat sulke dinge doen, die dood verdien dié dinge nie alleen self doen nie, maar ook hulle goedkeuring skenk aan die wat dit doen.” (Romeine 1).
Mense se denke (v.28)
As jy wil weet of edelmetale suiwer en bruikbaar is, moet jy dit in vuur toets. Net so toets God mense se harte en gedagtes: “Die smeltkroes is vir die silwer en die oond vir die goud, maar die HERE toets die harte.” (Spreuke 17:3). Hy sien dat mense se gedagtes onrein en waardeloos is. Hulle erken Hom nie, maar sê: ‘Ek sal laterin my lewe oor God besluit…Godsdiens is nie vir my nie…Kerk is ‘n mors van tyd…Ek is verlig – die Bybel is ‘n antieke boek vir antieke mense…Om God te erken pas my nie’. Job 21:14-15 sê: “Tog het hulle tot God gesê: Bly ver van ons af; en: In die kennis van u weë het ons geen behae nie. Wat is die Almagtige dat ons Hom sou dien? En wat baat dit ons dat ons biddend by Hom aandring?” Omdat dit mense nie pas om God te dien nie, het God hulle oorgegee aan begeertes, denke en dade wat nie by opgevoede mense pas nie (v.28). “In sy sonde sê die mens vir God: ‘Gaan weg en los my uit.’ Deur die straf van die hel sê God vir die mens: ‘Jou wens is vervul.’” (C.S. Lewis, aangehaal in Millard J. Erickson, Christian Theology, p.1240).
As jy soos Farao volhou met jou sonde, jóú wil doen, God ignoreer en jou hart verhard (Eksodus 8:32), dan sal God jou hart verhard, sodat jy jou nie kán bekeer nie (Eksodus 10:27). Die Bybel noem dit sonde teen die Heilige Gees; die onvergeeflike sonde. Dit is hoe dit beskryf word:
“‘n Man wat baie bestraf is, en sy nek verhard, sal onvoorsiens verbreek word sonder dat daar genesing is.” (Spreuke 29:1).
“Sorg daarvoor, broeders, dat daar nie miskien in een van julle ‘n bose en ongelowige hart is deurdat hy van die lewende God afvallig word nie. Maar vermaan mekaar elke dag so lank as dit vandag genoem word, sodat niemand van julle deur die verleiding van die sonde verhard word nie. Want ons het deelgenote van Christus geword, as ons net die begin van ons vertroue tot die einde toe onwrikbaar vashou; omdat daar gesê word: Vandag as julle sy stem hoor, verhard julle harte nie soos in die verbittering nie.” (Hebreërs 3:12-15).
“Want dit is onmoontlik om die wat eenmaal verlig geword het en die hemelse gawe gesmaak en die Heilige Gees deelagtig geword het, en die goeie woord van God gesmaak het en die kragte van die toekomstige wêreld, en afvallig geword het—om dié weer tot bekering te vernuwe, omdat hulle ten opsigte van hulleself die Seun van God weer kruisig en openlik tot skande maak.” (Hebreërs 6:4-6).
Party van my hoorders en lesers het al baie keer die evangelie gehoor, maar lewe nogsteeds in rebellie teen God. Die Here gee vandag vir jou nog ‘n kans. Moenie alweer uitstel nie. Dalk oorkruis jy vandag die onsigbare lyn. Miskien is vandag die dag wat God jou hart verhard. Hoor die Woord van die Here: “Kyk, NOU is dit die tyd van die welbehae; kyk, NOU is die dag van heil.” (2 Korintiërs 6:2b).
Mense se dade (v.29-31)
In Dr. Seuss se Lorax, sing die hoofkarakter: ‘How b-a-a-a-a-d can I be?’ Sy lirieke is ‘n goeie opsomming van v.29 waar Paulus twee keer sê dat die mens vol van sonde is. Alhoewel dit in ‘n ander konteks gesê is, geld Jehu se woorde vir ons samelewing: “Agab het Baäl ‘n bietjie gedien; Jehu sal hom baie dien.” Die frase ‘vol sonde’ beteken nie net dat mense baie sonde doen nie, maar ook baie verskillende soorte sonde. Iemand wat vol drank is word deur die alkohol beheer. Net so word mense wat vol van sonde is daardeur beheer: hulle harte, gedagtes, begeertes, emosies, wil, woorde, dade, sintuie, ensovoorts.
In v.24-27 het ons reeds in detail gekyk na seksuele immoraliteit en homoseksualiteit. In v.29-31 gee Paulus nog 21 voorbeelde van sondes wat soos die pes uitbreek in ‘n samelewing sonder God (die Ou Vertaling noem 23 sondes, maar twee hiervan kom nie in die beste manuskripte voor nie. Die ekstra twee word op ander plekke in die Bybel verdoem). Hier is hulle:
 Ongeregtigheid. Alle ongeregtigheid is sonde (1 Johannes 5:17).
 Boosheid. Uiterlik lyk hulle miskien skoon, maar innerlik is hulle vol van boosheid (Lukas 11:39). Hulle word veral deur bose magte verlei om aaklige dinge te doen (Efesiërs 6:12).
 Hebsug of gierigheid. Die Skrif sê: “Jy mag nie jou naaste se huis begeer nie; jy mag nie jou naaste se vrou begeer nie, of sy dienskneg of sy diensmaagd, of sy os of sy esel of iets wat van jou naaste is nie.” (Eksodus 20:17). Paulus sê gierigheid is afgodery (Kolossense 3:5). Mense sal ander mense doodmaak, steel, leuens vertel, egbreuk pleeg, onderdruk, op ander trap om te kry wat hulle wil hê. Ons moet pasop dat ons nie ons kinders leer om gierig te wees nie. Moet hulle nie met geskenke manipuleer nie: ‘As jy ophou huil sal ek vir jou ‘n suigstokkie koop…As jy jou eksamen slaag sal ek vir jou ‘n kar koop’. Moenie toegee aan hulle tantrums omdat jy nie in die verleentheid wil kom nie. Moenie maak asof kersfees oor húlle gaan en nie oor Jesus nie. Deur al hierdie dinge te doen leer jy hulle om te kry wat húlle wil hê.
 Ondeug. Dit praat van slegte planne in ‘n mens se hart. Die Skrif sê: “Jy mag jou broer in jou hart nie haat nie. Jy moet jou naaste vrymoedig berispe, sodat jy om sy ontwil geen sonde op jou laai nie. Jy mag nie wraakgierig of haatdraend teenoor die kinders van jou volk wees nie, maar jy moet jou naaste liefhê soos jouself. Ek is die HERE.” (Levitikus 19:17-18).
 Nydigheid. Hier praat Paulus van mense wat so afgunstig is, dat hulle seker sal maak dat niemand goeie dinge kan kry as húlle dit nie kan kry nie (byvoorbeeld bevordering by die werk).
 Moord. In Paulus se dag was kindermoord, aborsie, mense-offers en selfmoord algemeen. Baie keisers het hulle vroue, kinders, dienaars, slawe en ander vermoor. Dalk beplan jy moord, selfmoord of aborsie. Maar moenie dink jy is onskuldig as dít nie in jou gedagtes is nie. As jy iemand uit jou lewe wil hê (hetsy deur te skei, mense te haat, te ignoreer, af te skryf, aan te val, te vloek, te skel, te slaan of te dagdroom hulle trek of sterf) is jy ‘n moordenaar (1 Johannes 3:15).
 Twis. Daar was onlangs ‘n hewige geveg tussen ‘n klomp NG-kerk dominees en lidmate op Facebook. Maar wat van jou? Hoe lyk die verhoudings in jóú huwelik, gesin, werk, skoonfamilie en kerk?
 Bedrog. Dit sal geld insluit, maar gaan oor meer as dit. Jy kan bedrog pleeg met jou tong of deur te sê jy is ‘n Christen terwyl jou dade glad nie jou belydenis ondersteun nie. As jy jou beloftes breek of jou stories vergroot om mense te beïndruk (daardie ‘jagstories’ van jou). Selfs as jy ‘n sogenaamde witleuen vertel is jy skuldig aan bedrog.
 Kwaadaardigheid. Sulke mense dink die slegste van ander en bevraagteken alewig ander se motiewe (selfs al doen die mense goed aan hulle).
 Nuusdraers. Hierdie is die soort mense wat alles weet van almal (hulle snoep rond op Facebook en steek hulle neuse in ander mense se sake). Die Bybel sê: “Jy mag nie as ‘n kwaadspreker onder jou volksgenote rondloop nie. Jy mag nie teen die lewe van jou naaste optree nie. Ek is die HERE.” (Levitikus 19:16).
 Kwaadsprekers. Dié mense hou veral daarvan om baie te praat op die telefoon (al is dit per sms of Whatsapp).
 Haters van God. Jesus het gesê dat die wêreld Hom haat (Johannes 7:7). Sulke mense haat God omdat Hy tussen hulle en hulle sonde staan. Hulle gunsteling onderwerp is om God, die Bybel en Christenskap te belaster en uit te lag.
 Geweldenaars. Die woord spreek van mense wat ander seermaak, omdat dit vir hulle plesier bring. Hulle is sadiste.
 Trotsaards. Dié mense verkleineer graag ander mense om hulleself beter te laat lyk.
 Grootpraters. Judas 16 praat van ‘loud-mouthed boasters’ (ESV). Hierdie mense sal grootpraat oor hulle…
Godsdienstigheid (Lukas 18:11-12).
Rykdom (Psalm 49:7).
Afgode (Psalm 97:7).
Sonde (Psalm 52:3). Twee seuns op skool het eendag by ‘n gimnastiek oefening geroem oor watse lelike sondes hulle al gedoen het. Die een wou beter wees as die ander, en dit terwyl Paulus praat van sondes waaroor ons skaam behoort te wees (6:21)!
Belangrikheid (Handelinge 5:36). Het jy al gedagdroom oor hoe jy beroemd word, of oor hoe ander mense goed praat van jou? Party mense (soos Miguel de Jesus in Meksiko) gaan so ver om te sê dat hulle God is (2 Tessalonisense 2:4).
Planne (Jakobus 4:16). Hulle praat asof hulle in beheer is van die toekoms.
Mense wat so roem, roem oor dinge wat net in hulle verbeelding bestaan. Hulle hoop om ander te beïndruk. As Christene moet ons eerder roem in die Here en sy kruisdood (Jeremia 9:23-24, Galasiërs 6:14). Laat ons roem deurdat ons sy lof besing en sy grootheid verkondig in die evangelie.
 Uitvinders van slegte dinge. “God [het] die mens reg gemaak [Adam en Eva]…maar hulle het baie slim planne gesoek.” (Prediker 7:29). In ons land dink mense nuwe metodes van kaping uit. Party mense vind plesier daarin om nuwe maniere van sonde uit te toets. TV en films help veral om kinders en misdadigers hierin aan te moedig. Ook as mense tyd misbruik en ledig is word hulle hierin aangehits.
 Ongehoorsaam aan ouers. Ons lees van Eli se seuns: “Maar Eli was baie oud, en as hy hoor alles wat sy seuns aan die hele Israel doen, en dat hulle gemeenskap hou met die vroue wat dien by die ingang van die tent van samekoms, dan sê hy vir hulle: Waarom doen julle sulke dinge, dat ek van hierdie hele volk julle slegte dinge moet hoor? Dit moenie wees nie, my seuns, want dit is geen goeie gerug wat ek hoor nie; julle maak dat die volk van die HERE oortree. As mens teen mens sondig, dan beslis die owerheid oor hom, maar as ‘n mens teen die HERE sondig, wie sal dan vir hom as skeidsregter optree? Maar hulle het nie na hul vader geluister nie, want die HERE wou hulle ombring.” (1 Samuel 2:22-25). Daar is geen meer respek vir onderwysers in ons skole nie. Oor die afgelope paar maande is onderwysers deur kinders aangerand. Ook in die werkplek bestaan respek nie meer nie. Waar anders begin dit as in die huis? Jesaja 3 beskryf wat in ‘n vervalle samelewing gebeur: “En Ek sal seuns hulle vorste maak, en moedswilliges sal oor hulle heers. En die mense sal mekaar verdruk, man teen man, en die een teen die ander; die seun sal die grysaard, die veragtelike sal die agbare stormloop…Die drywers van my volk is kinders…” (v.4-5, 12).
In 18 Oktober se Citizen was daar ‘n artikel wat duidelik wys dat ons land op ‘n afdraende pad is. Die titel was, What makes parents uncool? Hier is ‘n paar dinge:
As hulle nie die toptreffers ken nie.
As hulle nie moderne liede se woorde ken nie.
As hulle nie ‘n ordentlike kar ry nie.
As hulle nie toelaat dat hulle kinders laat uitbly nie.
As hulle geen belang in rekenaar speletjies het nie.
As hulle toesien dat hulle kinders die regte skooldrag dra.
As hulle nie wil hê hulle kinders moet oorbelle dra nie.
As hulle nie toelaat dat hulle kinders selfone het nie.
As hulle nie DSTV het nie.
As hulle nie toelaat dat hulle kinders dra wat hulle wil nie.
As hulle ‘n goeie verhouding met hulle kinders se vriende het.
As hulle nie toelaat dat hulle kinders ‘n tattoo kry nie.
As hulle nie vir hulle kinders ‘n i-Pad kry nie.
Dit is sleg en ongesond as ‘n samelewing om jongmense draai; as hulle toelaat dat die jongmense voorskryf hoe dinge moet wees (byvoorbeeld die ANC Jeugliga of tieners wat bepaal wat die populêre modes, musiek en films moet wees). Die kerk moenie deur die wêreld beïnvloed word, sodat alles jongmens-gesentreerd is nie. Tydens die 1904 herlewing in Wallis het mense gedink dat dit baie geestelik is om die leisels oor te gee aan jongmense. Een prediker is nie deur die jongmense (tussen 16 en 23 jaar) toegelaat om te preek nie. Nadat hy vir ‘n paar weke uit die kansel afwesig was, het hy vir hulle gevra: ‘Am I to preach tonight?’ Hulle antwoord was: ‘It depends upon what the Spirit tells us.’ Een man skryf oor hierdie herlewing: “In the present revival, the Bible is ignored, and it is claimed that visions and new revelations are received…In the Book of Acts it is said that Paul ordained elders in every church…It is clear to all who wish to see that it was the elders who were to rule in the churches…In the present revival, the elders are condemned as heretics if they do not yield, and conform to the methods of the young. The officers of the churches are at present ignored.’ (Iain Murray, Pentecost – Today, pp.161-162). Die bestaan van jeugkerke is ongesond. Ek sien geen voorbeeld daarvan in die Bybel nie.
 Onverstandig (cf. v.21-22). In 3:11 sê Paulus: “Daar is niemand wat verstandig is nie, daar is niemand wat God soek nie.” In baie gevalle is dit jongmense wat roekeloos is en dom dinge aanvang. Maar hierdie sonde is nie nettot hulle beperk nie.
 Ontrou. Mense is dislojaal; jy kan nie op hulle steun of staatmaak nie. Die Griekse term beteken letterlik ‘verbond brekers’. Sulke mense se handtekening of woord beteken vir hulle niks nie. Vir hulle is ‘n verbond niks meer as ‘n stuk papier nie. Hulle breek hulle huweliksbeloftes. Hulle hou nie by die kontrakte wat hulle onderteken nie. Hulle belofte as lidmate van die kerk word gebreek. Die getuies by hulle doop of die toewyding van hulle kinders kan duidelik sien watse tipe mense hulle is: ontrou.
 Sonder natuurlike liefde. In die eerste eeu is ‘n nuutgebore baba aan sy of haar pa se voete neergelê. Die pa het besluit of hy die kind wil hê of nie. Net soos in ons tyd, is babas in Paulus se tyd geaborteer of weggegooi (‘n ma wat dít doen het geen natuurlike liefde nie!). Ook bejaarde mense was vir die samelewing ‘n las. Vandag sê baie mense dat hulle vir ou mense omgee, maar die feit dat baie kinders hulle ouers eenkeer in ses maande in die siekeboeg gaan sien getuig anders. Mense is, soos Paulus sê, sonder natuurlike liefde.
 Onbarmhartig. Die Mouk-stam het voorvader geeste aanbid. Tydens hulle feeste sou een van die mans ‘n lelike masker op hê, en maak of hy ‘n voorvader gees is. Indien ‘n vrou sou uitvind dat dit net ‘n gewone man was wat die masker aan het, het hulle haar doodgemaak. In Indië sou ‘n weduwee lewendig langs haar man verbrand word. Paulus het geleef in ‘n wêreld waar Gladiators mekaar vir die keiser se plesier doodgemaak het. In ons tyd het mense wat in plaasmoorde betrokke is geen barmhartigheid oor hulle slagoffers nie – selfs al is hulle bejaard. Die een rede hoekom mense onbarmhartig is, is omdat hulle self nie barmhartigheid verstaan nie. Die les wat so iemand moet leer is dit: Jesus het geeneen van die sondes van v.29-31 gedoen nie. Hy het perfek gelewe, maar is namens ons gestraf asof Hy elkeen van hierdie sondes gedoen het. Indien jy tot Hom roep, na Hom toe kom, op Hom vertrou, die evangelie glo, jou sonde bely, vergifnis vra en jou bekeer, dan sal jy gered word van die oordeel wat oppad is.
Mense se goedkeuring (v.32)
‘Die uiterste van sonde is as mense applous gee vir ander se sonde, eerder as om daaroor te treur’ (NIV Study Bible). In Angus Buchan se film, Ordinary People, juig ‘n groep motorfietsryers ‘n ‘nuweling’ toe om dronk te word. Mense se gewetens getuig dat hulle vir hulle dade die dood verdien: “Want wanneer die heidene, wat geen wet het nie, van nature die dinge van die wet doen, is hulle vir hulleself ‘n wet, al het hulle geen wet nie; omdat hulle toon dat die werk van die wet in hulle harte geskrywe staan, terwyl hulle gewete saam getuienis gee en die gedagtes mekaar onderling beskuldig of ook verontskuldig” (2:14-15). “Want die loon van die sonde is die dood” (6:23). Mense sondig dus nie uit onkunde nie, maar in direkte rebellie teen God: “mense wat al ken hulle die verordening van God goed, dat die wat sulke dinge doen, die dood verdien” (v.32a). Hierdie mense doen nie net self die sonde nie, maar keur ook ander se sonde goed, verbly hulle daarin en hits dit aan: “dié dinge nie alleen self doen nie, maar ook hulle goedkeuring skenk aan die wat dit doen.” (v.32b). Baie ander verse bevestig dit:
“As jy ‘n dief sien, dan geval dit jou by hom, en jou deel is met die egbrekers.” (Psalm 50:18).
“Met hulle boosheid verbly hulle die koning en met hulle leuens die vorste.” (Hosea 7:3).
“En Judas Iskáriot, een van die twaalf, het na die owerpriesters gegaan om Hm aan hulle oor te lewer. En toe hulle dit hoor, was hulle bly en het belowe om hom geld te gee. En hy het na ‘n goeie geleentheid gesoek om Hom oor te lewer.” (Markus 14:10-11).
“Julle gee dus getuienis vir die werke van julle vaders en het saam welbehae daarin, want hulle het hul gedood en julle bou hul grafte.” (Lukas 11:48).
“En Saulus het ook sy vermoording goedgekeur.” (Handelinge 8:1).
“en toe die bloed van Stéfanus, u getuie, vergiet is, het ek ook self daarby gestaan en sy vermoording goedgekeur en die klere opgepas van die wat hom doodgemaak het.” (Handelinge 22:20).
“[Die liefde] is nie bly oor die ongeregtigheid nie, maar is bly saam met die waarheid.” (1 Korintiërs 13:6).
“sodat almal geoordeel kan word wat die waarheid nie geglo het nie, maar behae gehad het in die ongeregtigheid.” (2 Tessalonisense 2:12).
Dit is erg dat party van die owerhede, polisie en regters in ons land kop in een mus is met misdadigers. Ook die media vind genot in ander se sonde, deurdat hulle dit van die dakke af verkondig. Die versoeking is daar vir ons om onsself in ander se sonde te verlustig en om dit goed te keur. TV, tydskrifte en advertensies kan ‘n mens maklik in hierdie strik laat trap. Pasop!
Die verskriklike sondes in v.28-32 wys vir ons dat geen mens hom of haarself kan red nie. Ons sal nooit hierdie land kan verander nie. Indien verandering plaasvind moet dit van God af kom. Hy sal bonatuurlik moet ingryp. Die evangelie alleen kan ons red van die mag van sonde (v.16-17). Die herlewings van die geskiedenis is ‘n bewys dat die evangelie ‘n vervalle samelewing kan herstel. Na die 1859 herlewing in Noord-Ierland het die drank bedryf op sy neus geduik. Een distrik het nege drinkplekke gehad. Twee het gesluit toe hulle eienaars tot bekering gekom het. Drie moes toemaak omdat daar geen besigheid was nie. Die ses wat oopgebly het se verkope was in die jaar 1860 minder as wat voorheen deur één drankwinkel verkoop is (Iain Murray, Pentecost – Today?, p.182). In plekke waar mense geen Bybel het, die gesonde lering daarvan hoor en daaraan gehoorsaam is nie, floreer die sondes waarvan ons in v.28-32 lees. Dis ‘n feit.
‘n Oplossing vir homoseksualeit
On November 16, 2013 By baptistekerkkemptonparkIn Homoseksualiteit,Seks
Homoseksualiteit was algemeen in Paulus se dag. Die apostel skryf: “Daarom het God hulle oorgegee aan skandelike hartstogte, want hulle vroue het die natuurlike verkeer verander in dié wat teen die natuur is; en net so het ook die manne die natuurlike verkeer met die vrou laat vaar en in hulle wellus teenoor mekaar ontbrand: manne het met manne skandelikheid bedrywe en in hulleself die noodwendige vergelding van hulle dwaling ontvang.” (Romeine 1:26-27).
Die Romeinse digter Juvenal sê dat lesbian aktiwiteit algemeen was in die 1ste eeu (Satire 6 in Alvin Schmidt, How Christianity Changed the World, p.89). Willaim Barclay sê dat 14 uit die eerste 15 Romeinse keisers in homoseksuele dade betrokke was (The Daily Study Bible: Letter to Romans, p.25). Tacitus het die Romeinse era so opgesom: ‘Hoe groter die skande, hoe beter die plesier’ (Ibid, p.24). Keiser Commodus het 300 byvroue en 300 seuns as seksslawe gehad (Schmidt, p.86). Vandag wil NAMBLA (North American Man/Boy Love Association) dit weer so hê: “[NAMBLA] seeks to remove all present legal restriction in regard to sex between adult males and boys.” (p.87). Die National Education Association (NEA) vra dat homoseksualiteit as ‘n alternatiewe leefstyl in laerskole geleer moet word (p.88). Stuart Olyott is reg: ‘A nation filled with sexual perversions is a nation already under judgement – and ripe for worse, as the Old Testament history of Sodom and Gomorrah testifies.’ (Romans, p.13). Laat ons treur oor ons land, vir haar bid, die evangelie suiwer en kragtig verkondig en ons lig helder laat skyn (Matteus 5:16).
Die individu se plig
 Moenie die skuld op ánder plaas nie. Moenie sê jy is so gebore nie (sien my preek getiteld: ‘Is homoseksualiteit REGTIG sonde?’). Moet ook nie jou ouers, ander se sonde teen jou of die samelewing beskuldig nie. As jy jou onbetrokke ouers die skuld gee, sal jy na húlle kyk vir die oplossing en nie na Christus nie. Daar kan geen vergifnis en herstel wees totdat jy nie erken dat jý skuldig is nie (Spreuke 28:13, 1 Johannes 1:9). Dit mag wel jare neem om sondige begeertes dood te maak, maar homoseksuele dade kan dadelik stop: “Want die reddende genade van God het aan alle mense verskyn en leer ons om die goddeloosheid en wêreldse begeerlikhede te verloën, ingetoë en regverdig en vroom in die teenwoordige wêreld te lewe” (Titus 2:11-12).
 Glo in krag van evangelie, die Heilige Gees, God se beloftes en gebed:
“Want ek skaam my nie oor die evangelie van Christus nie, want dit is ‘n krag van God tot redding vir elkeen wat glo” (Romeine 1:16).
“So moet julle ook reken dat julle wel vir die sonde dood is, maar lewend is vir God in Christus Jesus, onse Here. Laat die sonde dan in julle sterflike liggaam nie heers dat julle aan sy begeerlikhede gehoorsaam sou wees nie. En moenie julle lede stel tot beskikking van die sonde as werktuie van ongeregtigheid nie, maar stel julleself tot beskikking van God as mense wat uit die dode lewend geword het, en julle lede as werktuie van geregtigheid in die diens van God. Want die sonde sal oor julle nie heers nie; want julle is nie onder die wet nie, maar onder die genade.” (Romeine 6:11-14).
“want as julle na die vlees lewe, sal julle sterwe, maar as julle deur die Gees die werke van die liggaam doodmaak, sal julle lewe.” (Romeine 8:13).
1 Korintiërs 6:9-10 sê homoseksueles sal nie die Koninkryk van God sal sien nie, “En dit was sommige van julle; maar julle het jul laat afwas, maar julle is geheilig, maar julle is geregverdig in die Naam van die Here Jesus en deur die Gees van onse God.” (1 Korintiërs 6:11).
“Die vurige gebed van ‘n regverdige het groot krag.” (Jakobus 5:16).
“Hy [het] ons die grootste en kosbare beloftes geskenk het, sodat julle daardeur deelgenote kan word van die goddelike natuur, nadat julle die verdorwenheid ontvlug het wat deur begeerlikheid in die wêreld is.” (2 Petrus 1:4).
Homoseksualiteit is nie op so ‘n wyse uniek, sodat iemand wat daarmee stry ‘n geestelike spesialis hoef te sien nie. Teen hierdie sonde veg ‘n mens soos teen enige ander sonde.
 Die stryd teen hierdie sonde is baie dieper as bloot ‘n stryd teen verkeerde dade. Party Christen sielkundiges sê homoseksuele dade is sonde, maar die aangetrokkenheid teenoor iemand van dieselfde geslag is heeltemal normaal (hulle noem dit ‘Same-Sex Attraction Disorder’). Die waarheid is egter dat die aangetrokkenheid self sonde is – dis onnatuurlik. Romeine 1:26 praat van skandelike begeertes. Jesus sê dat die begeerte net so sondig en strafbaar is soos die daad (Matteus 5:27-30). Daarom sê die Bybel: “Maak dood dan julle lede wat op die aarde is, naamlik hoerery, onreinheid, hartstog, slegte begeertes en gierigheid, wat afgodediens is” (Kolossense 3:5).
 Kies mooi vir wie jy hulp vra. Sorg dat die mense wat jou help glo jou probleem is sonde. Maak seker dat hulle die ware evangelie glo en ook vertroue het in die krag van gebed. Hulle moet glo dat die Skrif kragtig en algenoegsaam is om jou probleem op te los. In die verlede was die organisasie Exodus betroubaar, maar ook húlle is nou van die pad af. Die direkteur van dié organisasie het onlangs gesê dat hulle siening van hierdie sonde al die jare verkeerd was.
 Doen weg met sondige vriende en verhoudings: “Moenie dwaal nie; slegte gesprekke bederf goeie sedes.” (1 Korintiërs 15:33).
 Vermy enigiets wat jou versoek om hierdie sonde te doen: “Maar beklee julle met die Here Jesus Christus, en maak geen voorsorg vir die vlees om sy begeerlikhede te bevredig nie.” (Romeine 13:14).
 Mans moet meisieagtige gewoontes en maniertjies afleer, en ook sorg dat hulle kleredrag nie vroulik is nie. Vroue moet dieselfde doen. “‘n Vrou mag geen mansklere dra nie, en ‘n man mag geen vrouensklere aantrek nie; want almal wat dit doen, is vir die HERE jou God ‘n gruwel.” (Deuteronomium 22:5).
 Bou gesonde en nie-seksuele vriendskappe met mense van dieselfde en teenoorgestelde geslag.
 Wees betrokke in ‘n goeie kerk waar jy die Woord kan leer en getrou kan dien.
 Ontwikkel normale slaappatrone. Die meeste homoseksuele aktiwiteit vind laat in die aand plaas.
 Neem jou depressie, vrees en angs na die Here toe. Moenie hieraan uiting wil gee deur te sondig nie.
 Moenie dink jóú versoeking is die ergste en wens jy kan met iemand anders se sonde sukkel nie. Hoe moet dit wees om gereeld te steel, te lieg, dronk te word, egbreuk te pleeg, afgode te aanbid, God se Naam te laster? Sonde in elke vorm is dodelik.
 Verwerp afgodery. Mense wat die Skepper/skepsel rol verwar (Romeine 1:25), sal binnekort die rol van man en vrou op sy kop keer (Romeine 1:26-27). Dit is een rede hoekom evolusie so gevaarlik is: mense ontken die Skepper en verhef skepsel. Voor jy weet dryf hulle die gay-agenda en propageer hulle dit as ‘n alternatiewe leefstyl.
 Dink aan die gevolge. Paulus praat van die verdiende straf wat hierdie mense in hulleself verkry (Romeine 1:27). Homoseksuele mense (soos mense wat ander vorme van immoraliteit beoefen) kan maklik VIGS of seksueel-oordraagbare siektes kry. Dink ook aan die lelike gevolge van hierdie siektes (Galasiërs 6:7-8 sê wat jy saai sal jy maai). Homoseksuele aksies is pynlik en bring ook baie emosionele pyn. Dwelms gaan dikwels gepaard met hierdie aktiwiteite. As gevolg van slegte slaappatrone ontwikkel hierdie mense ook ander probleme. Geweld is deel van die homoseksuele leefstyl. Ook skuldgevoelens en depressie. En dan is daar natuurlik die gevaar van sonde wat toeneem en vererger. Onthou dat sonde progressief is: “Wie onreg doen, laat hom nog meer onreg doen; en wie vuil is, laat hom nog vuiler word” (Openbaring 22:11). Later is homoseksuele dade nie meer genoeg nie. Die kanse is groot dat sulke mense hulleself wend tot orgies, kindersmolestering of bestealiteit (seks met diere). Homoseksuele mense (soos mense wat in enige ander sonde volhard) skroei hulle gewetens. Die Bybel praat van sonde wat te erg is om te noem; skandelike dinge waaroor ons skaam is (Romeine 6:21, Efesiërs 5:12). Homoseksuele mense is later nie meer skaam oor hulle sonde nie. Hulle vind eintlik plesier daarin om skandelike dinge te doen (Romeine 1:26-27).
Die ouers se plig
Ouers met klein kinders: Voed jou kinders op volgens hulle geslag. ‘n Meisie wat saam met my op skool was se pa het haar soos ‘n seun hanteer. Hy was hard met haar en het haar grootgemaak om soos ‘n seun te baklei. Vandag is sy ‘n lesbian. James White het by ‘n konferensie vertel van ‘n seun in die V.S.A. wat opsetlik grootgemaak word om ‘n ‘meisie’ te wees. Ouers moenie hulle kinders hierdie onreg aandoen nie. Moenie rof en onbeskofte meisies of fyn en sagte seuns grootmaak nie. Om dit reg te kry moet jy sekermaak dat jy self die Bybelse rol van mans en vroue verstaan. Moenie dink dat vuisslaan of matroos-taal van jou seun ‘n man maak, of dat ‘n meisie wat met seuns flirt van jou dogter ‘n vrou maak nie. Kinders verwar seksualiteit omdat hulle geslag verwar. Leer vir jou kinders regte man-wees en vrou-wees met betrekking tot kleredrag, speelgoed, werk, sport, huweliksrolle en meer. Doen dit veral deur jou eie voorbeeld. Gee vir hulle die geskenk van ‘n gesonde huwelik en gesin. Onthou, hulle sal grootliks jóú voorbeeld volg (ook as jy en jou huweliksmaat alewig baklei of as jy ‘n los moraliteit handhaaf). Onbetrokke en harde ouers versoek party kinders om liefde te gaan soek by iemand van dieselfde geslag. Die feit dat nie elke kind met onbetrokke ouers homoseksueel word nie, bewys dat ouers nie die oorsaak van hierdie sonde in hulle kinders is nie. Maar indien ouers onbetrokke of hard is, is die kans baie groter dat so ‘n kind homoseksuele sonde sal kies.
Ouers met groot kinders: Erken en bely as jy misluk het in jou opvoeding. Leer vir jou kinders die waarheid oor homoseksualiteit. Bid vir hulle. Moenie toelaat dat hulle in jou huis sondig nie (party ouers laat toe dat hulle seuns se ‘vriende’ by hulle kom oorslaap). Aanvaar jou kinders maar moenie hulle sonde goedpraat of aanvaar nie. Jy moet die waarheid in liefde spreek (Efesiërs 4:15): nie ‘intolerance’ of ‘tolerance’ nie, maar ‘loving intolerance’.
Die kerk se plig
 Erken dat Christene hiermee versoek kan word. Elke gesonde kerk moet eks-homoseksueles op haar lederol hê. Dit wys dat so ‘n kerk besig is om die samelewing te bereik (volgens 1 Korintiërs 6:9-11 was daar sulke mense in die Korintiër-gemeente). Ja, ons moet hierdie mens help. Maar ons moenie mense wat hierin volhard se leefstyl goedkeur of hulle as broers verwelkom nie (soos wat die NG-Kerk se Sinode ‘n klomp jare gelede gedoen het):
“Ek het julle in my brief geskrywe om nie met hoereerders om te gaan nie—dit wil sê, nie die hoereerders van hierdie wêreld of die gierigaards of rowers of afgodedienaars in die algemeen nie, want dan sou julle uit die wêreld moet uitgaan—maar nou skryf ek aan julle om nie om te gaan met iemand wat, al staan hy as ‘n broeder bekend, ‘n hoereerder is of ‘n gierigaard of ‘n afgodedienaar of ‘n kwaadspreker of ‘n dronkaard of ‘n rower nie; met so iemand moet julle selfs nie saam eet nie.” (1 Korintiërs 5:9-11).
Hoe wil jy die wêreld bereik as jy net soos hulle is?
 Ons moenie Christene volgens hulle versoekings etiketeer nie. Dit beteken nie dat ‘n Christen wat teen homoseksuele versoeking stry homoseksueel IS nie. Paulus sê: ““En dit was sommige van julle…as iemand in Christus is, is hy ‘n nuwe skepsel; die ou dinge het verbygegaan, kyk, dit het alles nuut geword.” (1 Korintiërs 6:11, 2 Korintiërs 5:17). Moet jouself nie hoër ag as mense wat met hierdie versoeking en sonde stry nie: “Daarom, wie meen dat hy staan, moet oppas dat hy nie val nie.” (1 Korintiërs 10:12). Galasiërs 6:1, 3 sê jy moet “op jouself let, dat jy ook nie versoek word nie…Want as iemand meen dat hy iets is, terwyl hy niks is nie, mislei hy homself.”
 Moenie homoseksuele vriende, familie, kollegas of ander se ‘troues’ bywoon nie. Dit sou wees soos om ‘n afgodsfees of ‘n moord by te woon. Die Bybel sê ons moet onsself rein hou en nie deel hê aan die sondes van ander nie (1 Timoteus 5:22). In dieselfde asem moet ek sê dat ons nie een sonde bo ‘n ander moet verhef, sodat ons normale sosiale interaksie met homoseksueles weier nie. Dit gebeur te maklik dat ons sê: “Ek sny nie my hare by ‘n ‘moffie’ nie”. Om so te praat is verkeerd (sien 1 Korintiërs 5:10). Hoekom sny jy dan jou hare by iemand wat rook, vloek, drink, rondslaap of skinder? As jy so wil redeneer gaan jy soos ‘n monnik in ‘n klooster moet bly, en selfs dáár gaan jy nie van sonde ontsnap nie, want die probleem is in jou eie hart. As jy normale sosiale interaksie gaan vermy, sal jy nooit die homoseksuele persoon vir Jesus Christus bereik nie.
 Moenie net op die negatiewe fokus en homoseksualiteit aanval nie (cf. Matteus 5:16). Toon ook ‘n gesonde en positiewe beeld van die huwelik vir die wêreld.
Genesis 1 voor Darwin
On November 9, 2013 November 14, 2013 By baptistekerkkemptonparkIn Evolusie,Skepping
Voor Darwin het Christene Genesis 1 letterlik verstaan. Na Darwin se Origin of Species, het die kerk probeer om Genesis 1 met evolusie te versoen. Vandag glo mense Genesis 1 is nie geskiedenis nie maar poësie. Ja, Genesis 1 is goed geskryf, maar buiten vir v.27 is daar geen parellelismes, metafore of ander Hebreeuse poësie vorme nie. Psalm 104 is ‘n gedig oor die skepping. Genesis 1 is nie.
Party mense sê dat God deur die ‘Big Bang’ en evolusie geskep het. Ander dink dat die dae van Genesis 1 lang tydperke is. Die ateïs sê: ‘Geen intelligente persoon glo meer in God, ‘n jong aarde of ‘n 6 dae skepping nie’. Dit klink amper soos die Fariseërs: “Het iemand uit die owerstes in Hom geglo, of uit die Fariseërs?” (Johannes 7:48). So asof die stem van die meerderheid iets waar of onwaar maak. Party Christene is gou om te sê: ‘Genesis 1 is nie ‘n wetenskap handboek nie en moet ook nie so hanteer word nie’. Die Bybel sal nooit in teenstelling wees met die feite van die natuur nie. Omdat evolusie nie ‘n wetenskap is nie, is die waarheid dat evolusioniste in die sfeer van godsdiens beweeg, en nie Christene in die sfeer van wetenskap nie.
Die begin en einde van die Bybel is soos ‘n spieëlbeeld (ek het dit tydens ‘n Shepherds’ Conference by Bill Barrick geleer).
A1 Die mens is volmaak en daar is geen sonde of dood in die wêreld nie (Genesis 1-2).
B1 Sonde en dood kom in die wêreld in. Mense word wel baie oud, maar sterf steeds (Genesis 3, 5).
C1 Diere leef in ‘n gevalle wêreld, maar is herbivore tot na Noag se vloed (Genesis 1:30, 6:21, 9:3).
D Jesus word mens om ons deur sy kruisdood en opstanding te red van sonde en dood (Jesus is middelpunt van die geskiedenis).
C2 Voordat Jesus kom sal diere in ‘n gevalle wêreld weer herbivore wees (Jesaja 65:25, volgens v.20 gebeur hierdie in ‘n wêreld waar sonde en dood nog bestaan).
B2 Nog voordat Jesus weer kom en finaal ‘n einde aan sonde en dood maak, sal mense weer baie oud word (Jesaja 65:20).
A2 Die mens sal weer volmaak wees en lewe in ‘n wêreld waar daar geen sonde en dood is nie (Openbaring 21:4, 8, 22:3, 15).
Genesis 1:1 sê dat God die hemel en die aarde gemaak het. Die eerste woorde in v.2 (die aarde) wys vir ons dat Moses nie vir ons van die skepping van engele of die val van Satan wil vertel nie (daarvan kan jy lees in Kolossense 1:16 en Esegiël 28). Hy fokus spesifiek op die skepping van die aarde en die res van die heelal in verhouding daartoe. Hier is wat hy sê:
“1 In die begin het God die hemel en die aarde geskape. 2 En die aarde was woes en leeg, en duisternis was op die wêreldvloed, en die Gees van God het gesweef op die waters.
3 En God het gesê: Laat daar lig wees! En daar was lig. 4 Toe sien God dat die lig goed was. En God het skeiding gemaak tussen die lig en die duisternis; 5 en God het die lig dag genoem, en die duisternis het Hy nag genoem. En dit was aand en dit was môre, die eerste dag.
6 En God het gesê: Laat daar ‘n uitspansel wees tussen die waters, en laat dit skeiding maak tussen waters en waters. 7 God het toe die uitspansel gemaak en die waters wat onder die uitspansel is, geskei van die waters wat bo die uitspansel is. En dit was so. 8 En God het die uitspansel hemel genoem. En dit was aand en dit was môre, die tweede dag.
9 En God het gesê: Laat die waters onder die hemel hulle op een plek versamel, sodat die droë grond sigbaar word. En dit was so. 10 En God het die droë grond aarde genoem, en die versameling van die waters het Hy see genoem. Toe sien God dat dit goed was. 11 En God het gesê: Laat die aarde voortbring grasspruitjies, plante wat saad gee en bome wat, volgens hulle soorte, vrugte dra, waarin hulle saad is, op die aarde. En dit was so. 12 Die aarde het voortgebring grasspruitjies, plante wat saad gee volgens hulle soorte en bome wat vrugte dra, waarin hulle saad is, volgens hulle soorte. Toe sien God dat dit goed was. 13 En dit was aand en dit was môre, die derde dag.
14 En God het gesê: Laat daar ligte wees aan die uitspansel van die hemel, om skeiding te maak tussen die dag en die nag; en laat hulle dien as tekens sowel vir vaste tye, asook vir dae sowel as jare. 15 Laat hulle ook dien as ligte aan die uitspansel van die hemel om lig te gee op die aarde. En dit was so. 16 God het toe die twee groot ligte gemaak: die groot lig om te heers oor die dag en die klein lig om te heers oor die nag; ook die sterre. 17 En God het hulle aan die uitspansel van die hemel gestel om lig te gee op die aarde 18 en om te heers oor die dag en oor die nag en om skeiding te maak tussen die lig en die duisternis. Toe sien God dat dit goed was. 19 En dit was aand en dit was môre, die vierde dag.
20 En God het gesê: Laat die waters wemel met ‘n gewemel van lewende wesens, en laat die voëls oor die aarde vlieg langs die uitspansel van die hemel. 21 En God het die groot seediere geskape en al die lewende wesens wat beweeg, waar die waters van wemel, volgens hulle soorte; en al die gevleuelde voëls volgens hulle soorte. Toe sien God dat dit goed was. 22 En God het hulle geseën en gesê: Wees vrugbaar en vermeerder en vul die waters in die see, en laat die voëls op die aarde vermeerder. 23 En dit was aand en dit was môre, die vyfde dag.
24 En God het gesê: Laat die aarde lewende wesens voortbring volgens hulle soorte: vee, kruipende diere en wilde diere van die aarde volgens hulle soorte. En dit was so. 25 En God het die wilde diere van die aarde gemaak volgens hulle soorte en die vee volgens hulle soorte en al die diere wat op die grond kruip, volgens hulle soorte. Toe sien God dat dit goed was.
26 En God het gesê: Laat Ons mense maak na ons beeld, na ons gelykenis, en laat hulle heers oor die visse van die see en die voëls van die hemel en die vee en oor die hele aarde en oor al die diere wat op die aarde kruip. 27 En God het die mens geskape na sy beeld; na die beeld van God het Hy hom geskape; man en vrou het Hy hulle geskape. 28 En God het hulle geseën, en God het vir hulle gesê: Wees vrugbaar en vermeerder en vul die aarde, onderwerp dit en heers oor die visse van die see en die voëls van die hemel en oor al die diere wat op die aarde kruip. 29 Verder het God gesê: Ek gee nou aan julle al die plante wat saad gee, wat op die hele aarde is, en al die bome waar boomvrugte aan is, wat saad dra. Dit sal julle voedsel wees. 30 Maar aan al die diere van die aarde en al die voëls van die hemel en al die kruipende diere op die aarde, waarin ‘n lewende siel is, gee Ek al die groen plante as voedsel. En dit was so. 31 Toe sien God alles wat Hy gemaak het, en—dit was baie goed. En dit was aand en dit was môre, die sesde dag.” (Genesis 1).
Wanneer het God geskep? (v.1a)
‘n Christen het eenkeer vir my gesê: ‘Die Big Bang is nou wetenskaplik bewys. Geleerdes kan selfs vir ons sê wat die presiese temperature was nano-sekondes nadat die ontploffing plaasgevind het’. Hoe bewys jy dit? Die waarheid is dat mense in die Big Bang en evolusie glo. Hierdie ‘studievelde’ is nie wetenskap nie, maar net soveel godsdiens soos Genesis 1. Evolusie sê vir ons: ‘In die begin het materie…’ Die Bybel sê: ‘In begin het God…’
As God in die begin reeds daar was beteken dit Hy is voor tyd, buite tyd en ewig. Van Jesus sê Johannes: “In die begin was die Woord” (Johannes 1:1). Net soos God in Genesis 1, is Jesus in Johannes 1 voor en buite tyd. Hy is die ewige God. Op ‘n ander plek het Moses gesê: “Voordat die berge gebore was en U die aarde en die wêreld voortgebring het, ja, van ewigheid tot ewigheid is U God.” (Psalm 90:2). Omdat net God in die begin daar was, kan net Hý vir ons sê hoe alles ontstaan het. Hy sê vir ons dat dit gebeur het soos Genesis 1 sê. Hy het nie deur die Big Bang of evolusie gewerk nie. Die getalle in Genesis 5, 11 en die res van die Skrif sê vir ons dat dit omtrent ses duisend jaar gelede gebeur het (wanneer ek Genesis 5 preek sal ek hierop uitbrei).
Die naam Genesis beteken oorsprong of begin. In Genesis lees jy van die eerste mense, huwelik, sonde, dood, profesie (Genesis 3:15), offer, profeet (Abel volgens Jesus in Matteus 23:35), priester, moord, stad, poligamie, gereedskap, musiek instrumente (Genesis 4:19-22), reën, nasies, koning, tale en nog meer. Dit is belangrik dat ons die leerstelling oor die begin sal ken en glo voordat ons ‘n studie van die eindtyd (eskatologie) wil aanpak. As Genesis 1 nie waar is nie, dan is daar geen sondeval in Genesis 3 nie. Sonder Genesis 1 (die eerste Adam) kan jy nie die evangelie van Romeine 5 (die tweede Adam) verstaan nie. Sonder Genesis 1 (die eerste skepping) kan daar nie ‘n nuwe skepping in 2 Korintiërs 5:17 en Openbaring 21:1 wees nie. As jy die eerste hoofstuk van die Bybel in twyfel trek, sal dit makliker wees om die res van die Skrif te bevraagteken. Laat ons eerder Paulus se voorbeeld volg: “ons wandel nie in listigheid of vervals die woord van God nie” (2 Korintiërs 4:2).
Wat het God geskep? (v.1b)
Op 24 Desember 1968 het Apollo 8 die eerste vaartuig geword wat om maan gewentel het. Die mense binne die vaartuig het gesê: “In die begin het God die hemel en die aarde gemaak.”
God het die hemel, die aarde en alles daarin gemaak (v.1b, Eksodus 20:11). In die Hebreeuse teks is hemel eintlik in ‘n meervoud (hemele). Daardeur beklemtoon Moses die grootheid van die hemelruim. Dit mag ook wees dat hy ons aandag op die verskillende vlakke van die hemel wil vestig: die atmosfeer, die sterreruim en die hemel waar engele woon (is dit dalk die rede hoekom Paulus in 2 Korintiërs 12:2 van die derde hemel praat?). Wie is die God wat alles geskep het? Die Hebreeuse woord vir God is Elohim. Hierdie woorde bestaan uit ‘n n enkelvoudige stamvorm met ‘n meervoudige agtervoegsel. Dus praat dit hier van een God, maar van meer as een persoon. Vers 26 onderstreep dit: “En God [enkelvoud] het gesê: Laat Ons [meervoud] mense maak na ons beeld, na ons gelykenis” (ek sal later wys waarom God nie hier met die engele praat of net die sogenaamde ‘koninklike meervoud’ gebruik nie).
In v.2 sien ons dat die Gees van God betrokke was in die skepping. Die woord vir ‘Gees’ kan ook met wind of asem vertaal word, maar ‘n wind of asem kan nie oor water vladder nie (Moses gebruik dieselfde Hebreeuse woord in Deuteronomium 32:11). Job 33:4 sê: “Die Gees van God het my geskape”. En Psalm 104:30: “U stuur u Gees uit, hulle word geskape”. Die Heilige Gees is ook betrokke in die nuwe skepping (Johannes 3:5, 2 Korintiërs 5:17). Volgens Moses het God die heelal gemaak deur te sê (v.3). Die dinge wat jy sê is jou woorde. Johannes leer vir ons dat Jesus die Woord is wat alles gemaak het (Johannes 1:1-3, 14). God, die Gees en die Woord – die Drie-Enige God – is die Skepper van alle dinge.
As Jesus die Skepper is kan Hy nie ook ‘n skepsel wees nie. Óf Hy’s die Skepper, óf Hy’s ‘n skepsel – Hy kan nie beide wees nie (die Jehova’s Getuies glo God het deur Jesus geskep, maar glo dat Jesus self geskep is).
As alles deur die Big Bang en evolusie ontstaan het, dan is daar geen doel in die lewe nie. Jy kan leef soos jy wil en het meer as genoeg rede om depressief te raak of selfmoord te pleeg. Maar as God alles gemaak het, dan is niks per ongeluk hier nie. Die lewe het ‘n doel. Wat is dit? Die hele skepping – veral die mens – moet God verheerlik (Psalm 19:2, Jesaja 43:7). Sonde verheerlik God nie. Daarom moet Jesus eers met sonde afreken voordat ons God kan verheerlik. Net die wat in Christus is kan God verheerlik, want “sonder geloof is dit onmoontlik om God te behaag” (Hebreërs 11:6).
Hoe het God geskep? (v.1-31)
Daar is ten minste twaalf dinge wat ons kan uitwys:
 Orde uit chaos (v.2). God het eers die rou produk gemaak, en dit toe oor ‘n bestek van ses dae ingevul. Dis amper soos ‘n pottebakker wat ‘n stuk klei vat en iets ordelik daaruit voortbring. Daar is mense wat glo dat God alles in v.1 geskep het. In v.1 het Satan tot ‘n val gekom en die dinosaurusse het uitgesterf. Hierdie mense sê dat v.2 eintlik soos volg vertaal moet word: ‘Die aarde het woes en leeg geword’. In v.3-31 het God dan die wêreld oorgeskep.
Hoe moet ons reageer? Hierdie hele storie staan nêrens in die teks nie. Buitendien is die werkwoord in v.2 ‘n perfektum. Dit beteken nie: ‘Die aarde het woes en leeg geword’ nie, maar: ‘Die aarde was woes en leeg’. Indien daar wel ‘n skepping was waarin Satan geval het en dinosaurusse uitgesterf het, lieg God wanneer Hy in v.31 sê: “dit was baie goed”.
Hoe kon dinosaurusse uitgesterf het voordat die mens op aarde was? Die Bybel sê dan dat dood en die vervloeking daarvan in die wêreld ingekom het toe die mens gesondig het (3:17, Romeine 5:12, 8:19-22). As daar reeds in v.3-31 ‘n tweede skepping is maak Openbaring 21:1 nie sin nie: “En ek het ‘n nuwe hemel en ‘n nuwe aarde gesien, want die eerste hemel en die eerste aarde het verbygegaan”. Johannes moes dan eintlik gesê het: “die tweede hemel en die tweede aarde het verbygegaan”. God self sê dat Hy in ses dae die hemel, die aarde, die see en alles daarin gemaak het (Eksodus 20:11). Daarom kon daar nie ander skepsels gewees het voor Genesis 1:3 nie.
Hoor ek ‘n beswaar: ‘Maar Jesaja en Jeremia dui dan aan dat die aarde woes en leeg geword het. Dit lyk of hulle tog vir ons wil sê dat daar ‘n wêreld voor Genesis 1:3 bestaan het’? Kom ons kyk wat hulle sê. Jesaja skryf: “Want so sê die HERE, wat die hemele geskape het—Hy is God! —wat die aarde geformeer en dit gemaak het—Hy het dit bevestig; Hy het dit nie geskape om woes te wees nie, maar dit geformeer om bewoon te word—Ek is die HERE, en daar is geen ander nie.” (Jesaja 45:18). Jesaja sê eenvoudig vir ons dat God nie die aarde in sy rou en woeste vorm gelos het nie. Hy het dit gevorm en ingevul. Jeremia sê: “Ek het na die aarde gekyk, en dit was woes en leeg; ook na die hemel, en sy lig was daar nie.” (Jeremia 4:23). Jeremia praat nie hier van die skepping nie, maar gee ‘n prentjie van hoe dit gelyk het nadat die Babiloniërs Israel se stede verwoes het: dit het gelyk soos voor die skepping – woes en leeg.
Net soos met die eerste skepping bring God in die geestelike skepping (wedergeboorte) lig en orde uit die chaos en duisternis van sonde (2 Korintiërs 4:6, 5:17). As God dít kan doen, moet Christene wie se huwelike, gesinne en harte in choas is, moed skep. God kan ook in hierdie gemors orde skep.
 Uit niks (v.1). Net God was in die begin daar. Dan het Hy nie materie gebruik om die skepping tot stand te bring nie. Die Nuwe Testament bevestig dit: “[God wat] die dinge wat nie bestaan nie, roep asof hulle bestaan.” (Romeine 4:17). “Deur die geloof verstaan ons dat die wêreld deur die woord van God toeberei is, sodat die dinge wat gesien word, nie ontstaan het uit sienlike dinge nie.” (Hebreërs 11:3). Moenie aan ‘niks’ dink as iets wat bestaan nie. Net God was daar. Alles het dus uit Hom ontstaan, “Want uit Hom en deur Hom en tot Hom is alle dinge” (Romeine 11:36).
 God het gesê (v.3). Hierdie refrein kom tien keer voor in die hoofstuk. Die Psalmis sê: “Deur die Woord van die HERE is die hemele gemaak en deur die Gees van sy mond hulle hele leër…want Hy het gespreek, en dit was; Hy het gebied, en dit staan.” (Ps.33:6, 9, cf. Johannes 1:1-3, Hebreërs 11:3). Dieselfde magtige Woord wat geskep het, is die Woord wat ons verkondig. Ons moet vertroue hê dat God groot dinge sal doen as ons sy Woord suiwer verkondig in die krag van die Heilige Gees: “so sal my woord wees wat uit my mond uitgaan: dit sal nie leeg na My terugkeer nie, maar doen wat My behaag en voorspoedig wees in alles waartoe Ek dit stuur.” (Jesaja 55:11, cf. Esegiël 37).
 Skeiding (v.4, 7, 14). God het skeiding gemaak, omdat hy ‘n God van orde is. Ons moet so wees. As ons geen onderskeid tref nie, dan is ons nie soos God nie: “Wee hulle wat sleg goed noem en goed sleg, wat die duisternis lig maak en die lig duisternis, wat bitter soet maak en soet bitter.” (Jesaja 5:20). “Moenie in dieselfde juk trek saam met ongelowiges nie, want watter deelgenootskap het die geregtigheid met die ongeregtigheid, en watter gemeenskap het die lig met die duisternis? En watter ooreenstemming het Christus met Bélial, of watter aandeel het die gelowige met die ongelowige? Of watter ooreenkoms het die tempel van God met die afgode? Want julle is die tempel van die lewende God, soos God gespreek het: Ek sal in hulle woon en onder hulle wandel, en Ek sal hulle God wees, en hulle sal vir My ‘n volk wees. Daarom, gaan onder hulle uit en sonder julle af, spreek die Here; en raak nie aan wat onrein is nie, en Ek sal julle aanneem; en Ek sal vir julle ‘n Vader wees, en julle sal vir My seuns en dogters wees, spreek die Here, die Almagtige.” (2 Korintiërs 6:14-18). Paulus bid dat ons die beste dinge mag onderskei (Filippense 1:9-10).
God wil hê jy moet onderskei tussen dag en nag. Werk in die dag en slaap in die nag. Daar moet ook in jou gedagte ’n onderskeid tussen geestelike lig en duisternis wees. Dank Hom dat jy nie meer in duisternis lewe nie, maar dat jy in die lig wandel (Handelinge 26:18, Kolossense 1:12-13, 1 Petrus 2:9). In die eerste wêreld het God die see, nag en donker geskei van die atmosferiese waterkoepel, dag en lig. In die nuwe wêreld sal daar nie meer ‘n see, nag of donker wees nie (sien Openbaring 21-22).
 Benaming. Op dag 1-3 het God name aan sekere dinge gegee. Om name te gee is ‘n uitdrukking van gesag (cf. 2 Konings 23:34). Die mens is na God se beeld gemaak en wys ook sy gesag deur name te gee (2:19-20, 3:20).
 Maak. Op dag 4-6 het God nie net gesê dinge moet bestaan nie, maar Hy het dit gemaak. Dit wys vir ons dat Hy aktief en intiem betrokke is in sy skepping. God het grond gebruik om die diere en vir Adam te maak (v.24, 2:7, 19). Hy het die vrou uit een van Adam se ribbes gemaak (2:21-23). Omdat die mens na God se beeld gemaak is, kan hy ook materiaal neem om dinge te skep.
 Goed. Dwarsdeur die hoofstuk sê God dat dinge goed is. Net toe Hy die man sonder ‘n vrou gemaak het, het Hy gesê dat dit nie goed was nie (2:18). Toe Hy klaar die vrou gemaak het was sy skepping voltooi. Toe het Hy gesê dat dit baie goed is (v.31). Omdat God se skepping goed is moet en kan ons dit geniet. Ons moenie asketies wees en sê dat mense nie sekere kosse mag eet, of dat ‘n mens nie mag trou nie (1 Timoteus 4:4). Ja, deur die sondeval het daar baie slegte dinge in die wêreld ingekom. Maar Jesus sal alles herstel, sodat dit weer goed is. Hy doen immers alle dinge goed, en werk alles ten goede mee vir die wat Hom liefhet (Markus 7:37, Romeine 8:28). As God alles goed gemaak het, moet ons nooit sê dat Hý die oorsaak van sonde is nie.
 Na sy soort (v.11-12, 21, 24-25). ‘Soort’ is nie presies dieselfde as ‘spesie’ nie (sien Levitikus 11:14-16, 19, 22, 29 vir verskillende soorte). Daar is variante in spesies, maar daar is geen wetenskaplike bewys dat ‘n uilsoort ooit in ‘n haai of ‘n bloekomboom verander het nie. Dit kan buitendien nie gebeur nie, want daar kan nie nuwe inligting in die DNA bygevoeg word, sodat ‘n walvis voete ontwikkel nie. Gestel ‘n sekere soort vis het uit die see uitgekom en op die land begin lewe. Hoe het dit gebeur dat hy nie meer kuwe gehad het nie, maar longe? Dit kan ontmoontlik gebeur. Wat was die tussen-in fase (tussen water en lug) waarin die half-vis/half-dier kon oorleef? Die bombardier beetle is ‘n goeie voorbeeld om die punt te bewys. Wayne Grudem skryf:
“[The Bombardier beetle] repels enemies by firing a hot charge of chemicals from two swivel tubes in its tail. The chemicals fired by this beetle will spontaneously explode when mixed together in a laboratory, but apparently the beelte has an inhibitor substance that blocks the explosive reaction until the beetle squirts some of the liquid into its ‘combustion chambers,’ where an enzyme is added to catalyze the reaction. An explosion takes place and the chemical repellent is fired at a temperature of 212°F (100°C) at the beetle’s enemies.” (Systematic Theology, Inter-Varsity Press, NOTTINGHAM, 1994, 2000, p.281).
Dit is onmoontlik dat die meganisme deur miljoene jare van evolusie ontwikkel het. Dit moes die eerste keer gewerk het, want anders sou die gogga ontplof het of sy vyande sou hom geëet het. God het dit van die begin af gemaak om te werk.
As Christene moet ons die verskillende soorte in God se skepping aanvaar en respekteer. Genetiese manipulasie (‘n proses waarin mielies byvoorbeeld bestand gemaak word teen siektes, onkruid-doder of insekte) in plante en diere is nie noodwendig verkeerd nie (ons is immers aangestel om oor die skepping te heers), maar ons moet versigtig wees dat ons nie goed voortbring wat mense sal benadeel, siektes laat versprei, laer voedingswaarde het, sukkel om natuurlik voort te plant of ‘n swakker spesie is nie. Ons moet die skepping oppas en nie vernietig nie; ons moet ons naaste liefhê soos onsself. “Julle moet my insettinge hou. Twee soorte van jou vee mag jy nie laat paar nie. Jou akker moet jy nie met twee soorte saad besaai nie.” (Levitikus 19:19). “Jy mag in jou wingerd nie twee soorte saad saai nie, anders verval die volle opbrings aan die heiligdom: die saad wat jy saai en die opbrings van die wingerd.” (Deuteronomium 22:9).
Mense wat wat Genesis 1en evolusie wil glo, sê in effek: ‘God het gesê, Laat die aarde voortbring na sy soort. Na 387 492 71 pogings het God uiteindelik ‘n muis gemaak wat werk.’ (Grudem, Systematic Theology, p.276). As jy sê dat God deur willekeurige mutasie of evolusie geskep het, dan ontken jy evolusie (evolusie werk deur willekeurige prosesse van toeval). As evolusie waar is, dan is daar ‘n probleem met sekere fossiele. Wetenskaplikes het ‘n fossiel van ‘n vis ontdek en gesê dat dit 400 miljoen jaar oud is. In die 1930’s het hulle die vis (die coelacanth) ontdek. Hoekom het daar geen evolusie plaasgevind nie? Hoekom lyk die vis nog presies dieselfe? Hulle sal sê: ‘Dis ‘n voorbeeld van evolusionêre stasis’. In gewone Afrikaans: ‘Evolusie het opgehou’. Met ander woorde, die feit dat geen verandering plaasgevind het nie (stasis) bewys dat verandering wel plaasvind (evolusie)! As evolusie waar is, moet ons vra: ‘Daar is hordes aapsoorte en bijoene mense, maar waar is al die tussen-in soorte?’
 Spreuke 24:27-styl: “Maak jou werk buitekant reg, en bring dit vir jou op die land in orde; daarna moet jy dan jou huis bou.” Op dag 1-3 het God die habitat reggekry, en op dag 4-6 het Hy dit ingevul. Adam en Eva was nie soos my vrou se vriendin wat in hulle huis gebly het terwyl daar bouwerk aan die gang was nie. God het eers die ‘huis’ (die wêreld) heeltemal klaar gebou, voordat Adam en Eva op dag 6 ‘ingetrek’ het.
 Seën vir voortplanting (v.22, 28, 8:17, 9:1). Evolusie sê dat die uitsterf van baie soorte diere deel van ‘n normale proses is. In v.22 sê Moses dat die vermeerdering van diere ‘n seën is. Wanneer diere uitsterf is dit nie deel van ‘n normale proses nie, maar ‘n vervloekte gevolg van die sondeval.
Evolusie sê dat lewe uit ‘n enkelsellige wese ontstaan het. Soos jy weet is daar nie ‘n mannetjie en wyfie sel wat nuwe selle voortbring nie. So ‘n sel kan homself vermenigvuldig; vermeerdering geskied a-seksueel. In seksuele voortplanting word net 50% van die gene oorgedra. Om a-seksueel te vermeerder is dus meer voordelig. Volgens evolusie oorleef die sterkste spesie. Vordering is onlosmaaklik deel van evolusie. Hoe is die ontwikkeling van seksualiteit verbetering? Indien lewe in die begin a-seksueel was, waar het die DNA se informasie vir geslag vandaan gekom?
God se opdrag om vrugbaar te wees en te vermeerder was ‘n soewereine bevel oor die diere: “En God het hulle geseën en gesê: Wees vrugbaar en vermeerder” (v.22). Wanneer dit paar seisoen is kan diere nie hulle lus beheer nie; hulle plant voort deur instink. Met mense is dit anders. As gevolg van die sondeval is ons slawe van wellus, maar voor die sondeval was dit nie so nie. God het nie net ‘n soewereine bevel gegee dat mense moet voortplant nie. Hy het ‘n gebod gegee wat mense kan nakom of nie: “En God het hulle geseën, en God het vir hulle gesê: Wees vrugbaar en vermeerder” (v.28). Indien evolusie waar is, is wellus deel van die dierlike natuur in ons. Volgens die Bybel is wellus sonde en moet ons daarteen stry (Matteus 5:27-30). Glo jy dis nie sonde nie? Kyk maar na hoe pornografie huwelike vernietig en huise opbreek.
Let tog op dat God die man en vrou geseën het om kinders te hê. Homoseksuele paartjies kan nie kinders hê nie. God se seën rus nie op hulle nie; homoseksualiteit is ‘n vloek (cf. Romeine 1:26-27). As menselike voortplanting ‘n seën is (v.28), moet kinders nie as ‘n las beskou word nie:
“Kyk, seuns is ‘n erfdeel van die HERE; die vrug van die moederskoot is ‘n beloning…Gelukkig is die man wat sy pylkoker daarmee gevul het! Hulle sal nie beskaamd staan as hulle met die vyande in die poort spreek nie.” (Psalm 127:3, 5).
“Jou vrou is soos ‘n vrugbare wingerdstok binne-in jou huis; jou kinders soos olyfboompies rondom jou tafel. Kyk, so sal sekerlik geseën word die man wat die HERE vrees.” (Psalm 128:3-4).
“En Hy het hulle geseën, sodat hulle sterk vermenigvuldig het, en hulle vee het Hy nie min gemaak nie…Hy het die behoeftige beskerm teen verdrukking en die geslagte soos kuddes gemaak.” (Psalm 107:38, 41).
Die wêreld is nie oorbevolk nie. Daar is meer as genoeg plek en kos as mense net nie so selfsugtig was nie. Moenie ongehoorsaam wees aan hierdie opdrag indien jy kinders kán hê nie. Ek sê nie mense wat 3 kinders het is minder geestelik as die wat 8 het nie. Dié wat 10 of 15 kinders wil hê moet ook onthou: As jy nie vir jou baie kinders kan sorg nie is jy slegter as ‘n ongelowige (1 Timoteus 5:8). As jy ‘n dosyn kinders het en dit kan regkry om hulle almal groot te maak – goed en wel. Maar as jy die ouer kinders moet begin inspan om hulle klein boeties en sussies groot te maak, is jy ongehoorsaam aan Efesiërs 6:4 wat sê jý moet dit doen. In jou opvoeding moet jy nie nalaat om jou kinders te leer van die God wat hulle geskep het en Jesus wat gekom het om sondaars te verlos nie.
 Ses dae (v.31). Daar is mense wat sê die dae in Genesis 1 was lang tydperke. Hulle is verkeerd:
Aan die einde van elke skeppingsdag sê Moses: “En dit was aand en dit was môre” (v.5, 8, 13, 19, 23, 31). Dit klink nie soos ‘n lang tydperk nie, maar soos ‘n gewone dag.
Die son en maan is gemaak vir dae en jare (v.14). ‘n Dag is nog altyd een omwenteling van die aarde om sy eie as. So sou die lesers van Psalm 74:16 dit verstaan het: “Aan U behoort die dag, aan U behoort ook die nag; U het hemelligte en son vasgestel.”
Hoekom sou dag en nag in Genesis 1 iets anders beteken as in Genesis 8:22: “Van nou af sal…dag en nag nie ophou nie.”?
“Ses dae moet jy arbei en al jou werk doen; maar die sewende dag is die sabbat van die HERE jou God; dan mag jy géén werk doen nie…Want in ses dae het die HERE die hemel en die aarde gemaak, die see en alles wat daarin is, en op die sewende dag het Hy gerus. Daarom het die HERE die sabbatdag geseën en dit geheilig.” (Eksodus 20:9-11). Moses sê ons moet ses dae werk, omdat God ses dae gewerk het. Die woord ‘dag’ beteken niks anders as ‘n tydperk van 24 uur nie.
Jesus het gesê: “van die begin van die skepping af het God hulle man en vrou gemaak.” (Markus 10:6). Indien die mens miljoene jare na die res van die skepping ontstaan het, sou Jesus dit nie die begin genoem het nie.
Op dag 5 het God vlieënde insekte en voëls gemaak. Hoe sou hulle die plante (dag 3) bestuif het as hulle miljoene jare later gemaak is? Die see is voor die son gemaak. As elke dag ‘n paar miljoen jaar was, sou die see gevries het. Die son is na die plante gemaak. Hoe sou die plante vir miljoene jare oorleef het?
Moenie met die Skrif peuter nie. Ons moet dit altyd letterlik interpreteer en verstaan. Dit is slegs as ‘n letterlike interpretasie nie sin maak nie (soos bome wat hande klap in Jesaja 55:12) wat ons dit figuurlik kan interpreteer. Hier is nog ‘n paar gedagtes oor die ses dae.
DAG 1: God skei die lig en duisternis van mekaar (v.3-5). Hoe kon daar lig gewees het voor die son? Op die nuwe aarde sal daar nie ‘n son wees nie, want God self is die lig (Openbaring 21:23, cf. 1 Johannes 1:5). Omdat hierdie dinge so is hoef ons nie die donker te vrees nie. Ons moet ook nie dink dat ons in die donker kan sondig en daarmee wegkom nie: “En as ek sê: Mag tog net die duisternis my oorval en die lig nag wees tot my beskutting, dan is selfs die duisternis vir U nie donker nie, en die nag gee lig soos die dag, die duisternis is soos die lig.” (Psalm 139:11-12). Ook op ‘n geestelike vlak moet ons God se lig reflekteer soos wat die maan met die sonlig doen. Jesus het gesê: “Ek is die lig van die wêreld” (Johannes 8:12). Vir sy kinders sê Hy: “Laat julle lig só skyn voor die mense, dat hulle julle goeie werke kan sien en julle Vader wat in die hemele is, verheerlik.” (Matteus 5:16). Die duisternis het God nie weerstaan toe Hy gesê het die lig moet dit verdryf nie. Net so kan die sondaar se donker hart nie voor die Here stand hou as Hy sy lig daarin skyn nie: “Want God wat gesê het dat daar uit duisternis lig moet skyn—dit is Hy wat in ons harte geskyn het om die verligting te bring van die kennis van die heerlikheid van God in die aangesig van Jesus Christus.” (2 Korintiërs 4:6).
DAG 2: God het die atmosfeer gemaak om die waters van mekaar te skei (v.6-8). Die water bo die atmofseer mag moontlik ‘n verwysing wees na die wolke (Psalm 104:13). Dit is ook moontlik dat daar ‘n waterkoepel bo die aarde was. Dit sou temperature konstant hou, lugvloei tot ‘n minimum beperk, ‘n mis laat opkom (2:6), die lug vogtig hou en skadelike strale uitfilter.
DAG 3: God het die see en die land geskei en verskillende bome en plante op die land laat groei (v.9-13). Psalm 104:6-9 verduidelik hoe die water alles bedek het, en hoe God die land laat opstyg het. Die water het Hy see genoem en ‘n grens gestel wat dit nie mag oorskry nie (cf. Job 38:8-11). Baie van die water het onder die aarde ingeloop. Die plante wat Hy op die aarde laat groei het sou dien vir vog, suurstof, die beperking van erosie, kos, koelte en ‘n tuiste vir baie diere. Kan jy jouself voorstel hoe pragtig dit moes gewees het? Een oomblik was daar net klippe en grond. Binne ‘n paar ure was daar volwasse bome, gras, plante, allerhande kleure blomme en vrugte?
DAG 4: God skep die son, maan en sterre om te heers oor die dag en die nag (v.14-19). God is die Skepper hiervan en kan onder sekere omstandighede beveel dat die son in die middel van die nag moet skyn (soos in Josua 10 en by die Pole). Hy kan ook beveel dat die son om 12:00 die middag moet ophou skyn (soos in Matteus 27:45 en by die Pole). Let op dat die name ‘son’ en ‘maan’ nie in Genesis 1 voorkom nie. Die rede was sekerlik om te verhoed dat die Israeliete hulle sou aanbid (soos wat hulle in Egipte geleer het). Hierdie dinge is geskep om God te verheerlik en ons te dien. Daarom moet ons húlle nie aanbid nie (bv. deurdat mense hulle vertroue stel in ‘horoscopes’).
Sommige sterre se lig neem miljoene jare om die aarde te bereik. Beteken dit dat die aarde miljoene jare oud is? Nee. Nog voordat God die sterre gemaak het, het Hy op dag 1 die lig geskep. God het in ses dae die aarde en die sterre geskep, en ook die lig wat tussen die twee strek. Ek wonder hoe versoen evolusioniste ‘n heelal wat 4.6 biljoen jaar oud is met sterre wat 10 of 20 biljoen ligjaar weg is?
DAG 5: God skep voëls en seediere (v.20-23). Die woord vir ‘voëls’ is letterlik ‘vlieënde dinge’ en sluit dus ook vlieënde insekte en soogdiere soos vlêrmuise in (die Hebreeuse woord word so gebruik in Levitikus 11:13, 19-20). Die groot seediere sou ook verskeie soorte dinosaurusse insluit (die beskrywing van Leviatan in Job 40-41 dui op ‘n soort see dinosaurus). As dinosaurusse uitgesterf het voor Adam en Eva, sou primitiewe mense nie so baie van hulle geweet het nie. Waar kom die Bybelskrywers aan drake en seemonsters? (cf. die figuurlike gebruik hiervan in Jesaja 27:1). God in sy wysheid het sommige diere met skubbe en vinne gemaak, en ander met vere om by hulle habitat te pas.
DAG 6: God skep die mens en landdiere (v.24-31). Van die begin af het God mak en wilde diere gemaak. Dit is nie so dat ‘n hele klomp diere êrens in die geskiedenis mak of wild geword het nie (ek ontken nie dat die mens wilde diere kan mak maak, of dat mak diere gelos kan word om wild te word nie). ‘Kruipende diere’ sou diere onder meer rotte, muise, akkedisse, slange, spinnekoppe, miere, goggas insluit.
God het plante en vrugte gegee as kos vir mense en diere. Dalk wonder jy hoe diere met skerp tande (soos leeus) herbivore kon wees. Vandag nog is daar diere met skerp tande wat net plante en vrugte eet (soos pandabere en vrugte vlêrmuise). Natuurlik sou daar nie giftige plante gewees het voor Genesis 3 nie. Soos in Openbaring 22:2 sou al die nodige voeding en gesondheid in die plante en hulle vrugte en sade gewees het. Na die vloed het die mens se dieet verander en kon hy vleis eet (9:3). Onder die wet kon hy net sekere soorte vleis eet (Levitikus 11). In die Nuwe Testament het sy dieet alle kosse ingesluit. Jesus sê in Markus 7:18-19 (ESV): “Do you not see that whatever goes into a person from outside cannot defile him, since it enters not his heart but his stomach, and is expelled’ (Thus he declared all foods clean.)” In 1 Timoteus 4:3-5 waarsku Paulus teen vals leraars wat sê “dat die mense hulle moet onthou van voedsel wat God geskape het om met danksegging gebruik te word deur die gelowiges en die wat die waarheid ken. Want alles wat deur God geskape is, is goed, en niks is verwerplik as dit met danksegging ontvang word nie; want dit word geheilig deur die woord van God en die gebed.” In die millennium en die hemel sal mense weer vrugte en groente eet (Jesaja 65:25, Openbaring 22:2). Wat moet ons hiervan maak? Dis nie ‘n probleem as jy sekere kosse uitsny omdat jy nie baie van die smaak hou nie. Maar moenie soos die Adventiste ‘n vegetarieër dieet volg vir godsdienstige redes nie.
Ter opsomming kan ons sê dat geen Christen Genesis 1en evolusie kan glo nie. Let maar op die oorhoofse verskille tussen hierdie twee wêreldbeskouings.
Land voor see See voor land
Son voor aarde Aarde voor son
Sterre voor aarde Aarde voor sterre
Dinosaurusse voor voëls Voëls voor dinosaurusse
Diere voor bome Bome voor diere
Kanker voor mens (dinosaurusse) Mens voor kanker
Dood voor mens Mens voor dood
Dorings voor mens Mens voor dorings
Ongelowiges kan nie die Skrif reg verstaan nie (1 Korintiërs 2:14, Johannes 5:39). God moet hulle harte verander om die evangelie te glo en dán kan hulle die Bybel reg verstaan:
As Christene moet ons leer om die Bybel te glo omdat dit God se Woord is. Glo wat God sê – al verstaan jy nie nou alles nie.
On November 7, 2013 By baptistekerkkemptonparkIn Kerk
Ek het eenkeer met ‘n man gepraat oor kerkleierskap. Sy woorde aan my was: ‘Partykeer (wanneer dit by kerkleierskap en strukture kom) is dit nodig dat ons ‘n bietjie die Bybel opsy sit’. As die kerk nie ‘groei’ nie, hardloop baie predikers en kerke in desperaatheid na kerkgroei spesialiste se seminare, boeke en konferensies toe. In die proses ignoreer hulle dikwels God se handleiding vir die kerk soos ‘n stopstraat. Die Pastorale briewe (1, 2 Timoteus en Titus) is wel geskryf vir individue, maar in 1 Timoteus 6:21 verwag God dat dit ‘n seën moet wees vir ‘julle’ (sien Griekse teks). Moet dan nie sê (soos een vrou na ‘n preek uit 1 Timoteus 4 vir my gesê het): ‘Die Pastorale briewe is vir predikante geskryf en het niks met my te doen nie’. Hierdie briewe is deel van die ‘hele Skrif’ wat nuttig is vir almal se geestelike groei (2 Timoteus 3:16). Die beginsels in dié briewe geld vir almal wat moet lei, volg of leiers aanstel. Daarom pas ek dit nie net toe op predikante nie, maar op die kerk in sy geheel.
On November 1, 2013 By baptistekerkkemptonparkIn Homoseksualiteit,Seks
In ons dag word die Bybelse lering oor homoseksualiteit uitgedaag en aangeval. Mense het baie besware teen verse soos Romeine 1:26-27: “Daarom het God hulle oorgegee aan skandelike hartstogte, want hulle vroue het die natuurlike verkeer verander in dié wat teen die natuur is; en net so het ook die manne die natuurlike verkeer met die vrou laat vaar en in hulle wellus teenoor mekaar ontbrand: manne het met manne skandelikheid bedrywe en in hulleself die noodwendige vergelding van hulle dwaling ontvang.” Dit is glad nie polities (of selfs godsdienstig) korrek om te sê dat homoseksualiteit sonde is nie. Maar wie gee om vir mense se opinies? Wat het God hieroor te sê? Hier is my poging om die besware te beantwoord.
Beswaar 1: God is nie teen homoseksualiteit nie.
Antwoord: God het Sodom en die omliggende stede vernietig oor hulle sonde (onder andere die sonde van homoseksualiteit, sien Genesis 19). In Rigters 19 het dieselfde in Israel gebeur en God het hulle vernietig. Ander tekste sê:
“Met ‘n manspersoon mag jy ook geen gemeenskap hê soos ‘n mens met ‘n vrou het nie. Dit is ‘n gruwel.” (Levitikus 18:22).
“En as ‘n man met ‘n manspersoon gemeenskap het soos ‘n mens met ‘n vrou het, het hulle altwee iets gruweliks gedoen. Hulle moet sekerlik gedood word. Hulle bloedskuld is op hulle.” (Levitikus 20:13).
“Moenie dwaal nie! Geen…wellustelinge of sodomiete…sal die koninkryk van God beërwe nie.” (1 Korintiërs 6:10, cf. 1 Timoteus 1:10).
“soos Sodom en Gomorra en die stede rondom hulle, wat op dieselfde manier as hierdie mense gehoereer en agter vreemde vlees aangeloop het, as ‘n voorbeeld gestel is, terwyl hulle die straf van die ewige vuur ondergaan.” (Judas 7). ‘Vreemde vlees’ in hierdie vers verwys na die onnatuurlike seksuele begeerte vir iemand van dieselfde geslag.
Beswaar 2: Sodom se sonde was nie homoseksualiteit nie.
Antwoord: Mense wat dít sê haal gewoonlik Esegiël 16:49-50 aan: “Kyk, dít was die ongeregtigheid van jou suster Sodom: In trotsheid, oorvloed van brood en sorgelose rus het sy en haar dogters geleef, maar sy het die hand van die arme en behoeftige nie versterk nie. En toe hulle hoogmoedig was en gruwelikheid voor my aangesig bedryf het, het Ek, toe Ek dit sien, hulle weggeruim.” ‘Hoogmoed en rykdom was Sodom se sonde,’ is wat homoseksuele mense sê. Mense wat gay regte voorstaan sê: ‘Toe die manne in Genesis 19 Lot se gaste wou ken, wou hulle net beter met hulle bevriend raak’. Die waarheid is dat die woord ken ook in Genesis 4:1 gebruik word: “En die mens het sy vrou Eva beken, en sy het swanger geword en Kain gebaar”. As hulle net bevriend wou raak met Lot se gaste, hoekom het hy vir hulle gesê dat dit boos is (Genesis 19:7)? Selfs nádat hulle met blindheid geslaan is, het hulle die hele aand lank vir die deur gesoek, omdat hulle aan hulle luste uiting wou gee (Genesis 19:11). Ek het reeds uit Judas 7 aangehaal om te wys dat hulle sonde niks anders as homoseksuele wellus was nie. Buitendien is die woord ‘gruwelikheid’ in Esegiël 16:50 dieselfde woord wat in Levitikus 18:22 gebruik word met verwysing na homoseksualiteit.
Beswaar 3: Die Hebreeuse woord ‘gruwel’ in Levitikus 18:22, 20:13 verwys na homoseksuele dade in afgodsdiens. Die Bybel verdoem nie opregte homoseksuele liefde nie.
Antwoord: Die Skrif tref nie onderskeid tussen verskillende soorte homoseksualiteit nie, maar verwerp dit kategories. Levitkus 18:27, 29 sê dat egbreuk, bloedskande (seks met jou naaste familie) en bestialiteit (seks met diere) ‘n gruwel is (dieselfde Hebreeuse woord as in v.22). Beteken dit dat hierdie sondes verkeerd is in die konteks van afgodediens, maar aanvaarbaar wanneer jy dit opreg beoefen?
Beswaar 4: Die woorde vir homoseksualiteit in <st1:bcv_smarttag>1 Korintiërs 6:10 is verkeerd vertaal. Die Griekse terme het niks met homoseksualiteit te doen nie.
Antwoord: Die Griekse woord malakos (‘wellustelinge’ in die Ou Afrikaanse Vertaling) beteken letterlik ‘meisieagtig’ en verwys na die persoon wat ‘n vroulike rol aanneem in ‘n homoseksuele verhouding. Die woord arsenokoites (‘sodomiete’ in die Ou Afrikaanse Vertaling) kom van twee Griekse woorde wat ‘man’ en ‘bed’ beteken, en verwys na die persoon wat ‘n manlike rol in ‘n homoseksuele verhouding aanneem. Hierdie Griekse term is dieselfde woorde wat gebruik word in die Griekse vertaling (die Septuaginta of LXX) van Levitikus 18:22, 20:13. Paulus waarsku dat homoseksuele mense hulleself nie moet bedrieg om te dink hulle kan so lewe en nogsteeds hemel toe gaan nie (1 Korintiërs 6:10).
Beswaar 5: Jesus praat nooit teen homoseksualiteit nie.
Antwoord: Hy praat ook nooit teen verkragting, bestialiteit of bloedskande nie. Jesus het aanvaar dat almal hierdie dade as sondig beskou. Hulle het mos Levitkus 18 en 20 gehad. Jesus impliseer dat homoseksualiteit verkeerd is wanneer hy sê dat God die mens man en vrou gemaak het (Matteus 19:4-6). Volgens Jesus is selibaat die enigste alternatief (Matteus 19:12). Vir Hom is homoseksualiteit nie ‘n opsie nie.
Beswaar 6: Romeine 1:26-27 sê nie dat homoseksualiteit onnatuurlik is nie. Wat Paulus eerder bedoel is dít: Iemand wat heteroseksueel gebore is moenie teen sy natuur ingaan en homoseksueel probeer wees nie. En iemand wat homoseksueel gebore is moenie teen sý natuur ingaan en heteroseksueel wil wees nie.
Antwoord: Genesis 1 en 2 leer dat God die mens man en vrou gemaak het. Die mens se biologiese samestelling wys vir ons dat twee mense van dieselfde geslag nie bymekaar ‘pas’ nie. Bloot die feit dat homoseksuele mense nie kan kinders kry nie wys dat dit onnatuurlik is (sien Genesis 1:28).
Beswaar 7: Om meer as een maat te hê is verkeerd. Homoseksuele verkragting is verkeerd. Maar dit is nie verkeerd om in ‘n gesonde gay huwelik saam te lewe nie.
Antwoord: Romeine 1:27 praat nie net teen homoseksuele verkragting nie, maar verwys duidelik na mans wat brand met wellus vir mekaar. Jesus definieer die huwelik as ‘n verhouding tussen ‘n natuurlike man en ‘n natuurlike vrou, en sê dat die twee een vlees word (Matteus 19:4-6). Enigiets anders as dit is nie ‘n huwelik nie. Hoe kan twee mans of twee vroue buitendien een vlees word? God se definisie van een vlees kan net gebeur in ‘n verhouding tussen ‘n man en ‘n vrou. ‘n Liefdevolle en toegewyde verhouding met een persoon is ‘n gay mite. Een studie wys dat homoseksuele mans tot 100 bedmaats per jaar het (Corey, L. and Holmes, K.; Sexual Transmission of Hepatitis A in Homosexual Men; New England Journal of Medicine; 1980; pp.435-38. Ek het die aanhaling verkry by http://www.traditioninaction.org/HotTopics/a02rStatistcs.html).
Beswaar 8: Mense wat sê homoseksualiteit is sonde is homofobies. Die eintlike probleem is dat hulle gays haat.
Antwoord: Sommige restaurante, winkels en ander publieke plekke het ‘n verbod teen rook. Beteken dit dat hulle alle rokers haat?
Beswaar 9: Dawid en Jonatan was homoseksueel. Die Bybel sê hulle het mekaar gesoen, omhels en liefgehad. Die Skrif sê selfs dat Jonatan sy klere vir Dawid gegee het (1 Samuel 18:1, 4, 20:41).
Antwoord: Dawid het egbreuk gepleeg met Batseba. Hy het baie vroue gehad. Jonatan het ‘n seun (Mefiboset) gehad. Sulke optrede is nogal vreemd vir homoseksuele mense? Dawid en Jonatan het ‘n gesonde en ryk vrienskap gehad. Hulle was alles behalwe homoseksueel.
Beswaar 10: Diere openbaar soms ‘homoseksuele’ optrede.
Antwoord: Ja, ‘n mannetjie hond sal partykeer op ‘n ander een se rug klim. Maar dit wys nie dat homoseksualiteit normaal is nie. Dit wys eerder dat die mens in sy sonde daal tot op die vlak van ‘n dier. Geen dier leef buitendien so nie, maar doen dit om uiting te gee aan sy wellustige instink.
Beswaar 11: Ek is homoseksueel gebore en kan dit nie help nie.
Antwoord: Daar bestaan nie iets soos ‘n gay-geen nie. Wetenskaplikes kon dit nog nooit bewys nie. Simon LeVay het ‘n klomp kadawers ondersoek en gevind dat die hipotalamus (‘n klein deel in die brein) in sommige van sy ‘pasiënte’ se breine kleiner was as in ander s’n. Maar daar is geen bewyse dat die hipotalamus ‘n persoon se seksualiteit bepaal nie. Sommige van die ‘pasiënte’ was homoseksueel, maar nie al die homoseksuele ‘pasiënte’ se hipotalamus was kleiner nie. Indien homoseksualiteit deur die hipotalamus bepaal is, moes al die homoseksuele ‘pasiënte’ ‘n kleiner hipotalamus gehad het. Party van die gay ‘pasiënte’ se dood is deur siektes soos VIGS veroorsaak. Wie weet of siekte nie die hipotalamus se grootte bepaal nie? Ons moet ook wonder: word ‘n homoseksuele leefstyl deur ‘n kleiner hipotalamus veroorsaak, of lei homoseksuele gedrag daartoe dat die hipotalamus kleiner word?
‘n Studie deur Bailey en Pillard het gewys dat, indien een van ‘n identiese tweeling homoseksueel is, die kanse 50% is dat die ander een ook homoseksueel sal wees. Hierdie persentasie is baie oordrewe. Maar selfs al is die kanse 50% bewys dit nogsteeds niks nie. ‘n Identiese tweeling deel 100% dieselfde gene. Indien homoseksualiteit aangebore is moet die kanse nie 50% wees nie, maar 100% (inligting verkry uit Welch, Edward T.; Blame it on the Brain?; P&R Publishing; PHILLIPSBURG; 1998; pp.165-171).
Beswaar 12: Ek kan nie onthou dat ek ooit gekies het om homoseksueel te wees nie. Dit bewys ek is so gebore.
Antwoord: Sonde werk op ‘n dieper vlak as bloot net ons keuses of dade. Dit is deel van ons diepste wese. Ek kan nie onthou dat ek ooit gekies het om mense te vrees of hoogmoedig te wees nie. Tog word ek nie daardeur verskoon nie.
Beswaar 13: My pa was onbetrokke in my lewe. Ek wou graag my ‘unmet love needs’ vervul, en toe word ek homoseksueel. My homoseksuele leefstyl is dus my pa se skuld.
Antwoord: Onbetrokke ouers dra by tot die probleem. Maar om sondig te reageer is ons eie keuse. Indien onbetrokke ouers homoseksualiteit veroorsaak, moet elke kind wie se ouers onbetrokke was homoseksueel wees. Of dan moet geen persoon wie se ouers betrokke was, homoseksueel uitdraai nie. En tog weet ons dis nie so nie. Ja, ouers het ‘n invloed. Maar wanneer ons sonde doen kan ons nie sê: ‘Dis Eva se skuld…Dis die slang se skuld’ nie (sien Genesis 3:12-13). Elkeen is verantwoordelik vir sy eie sonde. In Paulus se woorde: “Want elkeen sal sy eie pak dra.” (Galasiërs 6:5). Indien jy graag hulp wil hê om hierdie sonde te oorkom, kan jy my artikel lees wat binnekort (hopelik voor 24 November 2013) op die blog sal wees: ‘n Oplossing vir homoseksualiteit.